Hort, Milan, podpredseda NR SR (2010-08-06):
Vážený pán predsedajúci, vážení členovia vlády, milé kolegyne, kolegovia, budem vystupovať ešte raz k programovému vyhláseniu vlády, ale teraz mi dovoľte, pretože som viedol schôdzu, nemohol som faktickou poznámkou reagovať. Pán poslanec Bublavý, neviem, ste nový poslanec, neviem, či ste z prostredia samosprávy alebo nie prišli, ale ak to, čo ste tu predviedli vo faktickej poznámke, by malo byť o tom, že rozumiete financovaniu samosprávy, decentralizácii a fiškálnej samospráve, teda fiškálnej decentralizácii, tak nie je to celkom dobrý znak o tom ako hlboko tomu rozumiete. Chcem vám povedať, že reforma verejnej správy, ktorú naštartovala ešte Dzurindova vláda, ktorá opravovala aj to, čo sa pokazilo v tej prvej Dzurindovej vláde, keď sa HZDS spojilo so SDĽ proti normálnemu rozumnému riešeniu, tak to je výsledkom alebo to je výsledok, ktorý nám závidia všetky demokratické krajiny. Keď sa spýtate dnes ktoréhokoľvek starostu alebo primátora, ktorý nemá hlavu na širák, ale na rozmýšľanie, tak vám povie, že najkrajší projekt je projekt fiškálnej decentralizácie, výsledkom ktorého sa centrálna vláda dokázala zbaviť takého finančného obnosu v prospech riadenia samosprávy, ktorý nebol v Európe dovtedy poznaný. Spýtajte sa vtedajšieho a terajšieho ministra financií, akým spôsobom na neho reagovali ministri financií Európskej únie, ktorí vzhľadom na takýto demokratizačný proces a na takúto odvahu zveriť voleným zástupcom peniaze, na ktoré nemal nikto dosah, aká to bola dôvera vo volených zástupcoch na tých nižších úrovniach, tak sa tí ministri financií v tých ostatných krajinách Európskej únie cítili v ohrození. Prosím vás, keď toto napádate, skúste napádať niečo iné, ale toto je niečo, na čo sme hrdí a čo sa potvrdilo vtedy, keď ešte táto krajina kráčala smerom hore. To znamená, že sme to dokázali urobiť vtedy, keď bol prepad HDP o 2 – 3 % a podľa toho ako HDP rástol, akým spôsobom sa dostal až v medzi kvartálnom období na plus 10,5 %, tak starostovia a primátori z toho mali neskutočný profit a bolo to o ničom inom, iba o tom, aby to, čomu sa hovorí civilizačný dlh, a nebolo im to preto zobrané a nezasahovali sme do fiškálnej decentralizácie, aby mohli z týchto peňazí pokrývať to, čomu sa hovorí civilizačný dlh. To, čo tu za sebou zanechali komunisti, to, čo sme zdedili všetci ako krajina alebo ako štát, alebo ako republika. Prosím vás, skúsme sa dohodnúť, že tie veci, ktoré sú naozaj dobré, a to, že dokázali starostovia a primátori zmeniť rozpočty vtedy, keď skôr pochopili ako predchádzajúca vláda, že nemôžu mať na strane výdavkov to, čo nebudú mať príjmami kryté a že dokázali tie rozpočty zmeniť, tak za to ich chváľme.  Ale to, že to nedokázala centrálna vláda ani v januári, ani v marci, ani v júli, ani v septembri a spravila to v decembri, keď už všetko bolo minuté, tak chvála pánu bohu, že sa tí starostovia a primátori takto nechovali. A že tam je určitý dlh, ktorý reprezentuje možno 0,4 alebo 0,5 % toho deficitu voči rozpočtu, no tak to je naozaj minimum oproti tomu, čo dokázala prešustrovať centrálna vláda, pretože sa nechovala zodpovedne. A ak dnes máme v programovom vyhlásení napísané, že napriek tomu, že fiškálna decentralizácia bol najlepší projekt, ale je taký deficit a je taký neurčitý príjem z dane z príjmu fyzických osôb aký je, tak to je len dobre, že sa budeme o tom rozprávať, budeme sa o tom rozprávať so zástupcami... (Prerušenie vystúpenia predsedajúcim.)